b'\n_START_ARTICLE_\nJ\xc5\xabrmala\n_START_PARAGRAPH_\nJ\xc5\xabrmala je priljubljeno latvijsko obmorsko letovi\xc5\xa1\xc4\x8de 10 km jugovzhodno od Rige. Le\xc5\xbei ob Baltskem morju in ima 57 371 prebivalcev (2016). Razprostira se okoli 40 km vzdol\xc5\xbe obale in se sestoji od zahoda proti vzhodu iz naslednjih manj\xc5\xa1ih krajev: \xc4\xb6emeri, Jaun\xc4\xb7emeri, Sloka, Kauguri, Vaivari, Asari, Mellu\xc5\xbei, Pumpuri, Jaundubulti, Dubulti, Majori, Dzintari, Bulduri in Lielupe. _NEWLINE_V J\xc5\xabrmali se nahajajo \xc5\xa1tevilni objekti za prosto\xc4\x8dasne dejavnosti, promenade in \xc5\xa1tevilne restavracije. Ima tudi kilometer dolgo pe\xc5\xa1\xc4\x8deno pla\xc5\xbeo. Znamenitost J\xc5\xabrmale so tudi \xc5\xa1tevilne vile iz konca 19. stoletja, zgrajene iz lesa v slogu art nouveau. V J\xc5\xabrmali so tudi \xc5\xa1tevilna zdravili\xc5\xa1\xc4\x8da, saj se tam nahajajo zdravilni izviri, ki vsebujejo \xc5\xbeveplo._NEWLINE_Leta 2005 so \xc5\xa1tevilne hotele in restavracije prenovili ali na novo zgradili. Mednarodna hotelska veriga Kempinski \xc5\xbeeli J\xc5\xabrmali povrniti sloves luksuznega letovi\xc5\xa1\xc4\x8da, ki ga je \xc5\xbee imela v \xc4\x8dasu ruskih carjev.'